1. Mhux dak kollu li sar tul dawn l-aħħar ħames snin minn dan il-Gvern huwa perfett. Dan huwa minnu però l-poplu jaf, u jekk le għandu jiġi infurmat, li l-linja diretta ta' ħidmet il-Gvern kienEt u għadha dik li tmexxi 'l quddiem lil dan il-pajjiż. Irridu diġà naċċettaw li dak li seħħ f'dawn il-gżejjer f'dawn l-aħħar snin ġieb trasformazzjonijiet qawwija. Diġà fl-2008 l-istat tal-affarijiet kien sod. Diġà stajna nirreġistraw li għamilna taqlib li ħadd qabilna ma kien wettaq. Il-leġislaturi varji mmexxija minn dan il-Partit Nazzjonalista ġiebu magħhom tibdil, avvanz, riformi u progress li nistgħu, ma' kull ġurnata, immissu b'idejna. 2. Il-bnedmin fi ħdan dan il-partit, bit-tajjeb u l-ħażin tagħhom, irnexxielhom iwettqu passi kbar fil-ħajja ta' kull ġurnata. F'dak kollu li għandu x'jaqsam mal-aspetti soċjali, ekonomiċi u kulturali tagħna lkoll bħala nies. Konna diġà avvanzajna sew meta wasalna biex niddeċiedu nidħlux jew le fl-Unjoni Ewropea. Avvanzajna ferm iktar ladarba dħalna parti minn din l-għaqda verament importanti. Sehemna hemm qiegħed. Diġà wettaqna passi ġodda b'deċiżjonijiet varji. Il-livell ta' dak li ċ-ċittadin ta' dawn il-gżejjer għandu jippretendi mill-istat demokratiku tiegħu għola sew. Għola għax dawk li mexxew u għadhom imexxu lill-Partit Nazzjonalista ħarsu u għadhom iħarsu biex itejbu. 3. Dak kollu li jsir u sar ġie mmirat b'għan wieħed: dak li permezz tiegħu naraw lis-soċjetà kollha titla' 'l fuq. Din hija l-prijorità tagħna. Mhix parti mill-politika tagħna li nżommu lil xi parti mill-pajjiż lura jew li nħallu lil kulħadd fl-istess stat ta' konservazzjoni. Bil-ġustizzja soċjali f'qalbna rnexxielna naraw li ngħinu lil kull min, f'xi mument, isib ruħu minn taħt. Nassistu u fl-istess ħin niftħu aktar il-bibien li permezz tagħhom persuna li trid tavvanza tkun tista' tagħmel dan. Diversi bnedmin f'dawn is-snin irnexxielhom jaslu fejn oħrajn ma waslux. Irnexxielhom jaħdmu fi klima ekonomika u finanzjarja li hija avversa għad-dinja kollha. 4. Kull persuna, fl-analiżi tagħha, tqis żewġ livelli f'ħajjitha. Tara dak li hija għaddejja minnu direttament u t-tieni, tħares lejn l-istampa ġenerali ta' kollox. Kull min iqis id-differenzi sewwa, min huwa kapaċi jiftakar dak li kellna u dak li għandna llum, jagħraf id-differenzi. Jinduna li altru x'kellna fl-edukazzjoni qabel u dak li għandna llum. Altru s-servizzi għolja u professjonali li għandna, u altru x'kellna. Altru kemm kien hawn persuni jaħdmu qabel, u altru llum b'liema livell ta' pagi li l-ħin kollu jridu jitilqgħu 'l fuq. Dan jinfirex fuq kollox. Illum li qiegħed nerġa' nservi 'l-Qorti qiegħed immiss direttament minn din l-esperjenza pożittiva ta' bidla. Dak kollu li sar biddel ta' taħt fuq kif taħdem din l-istituzzjoni għas-sewwa. Iż-żerriegħa t-tajba li żrajna fl-aħħar żewġ leġislaturi qegħda issa, biċċa biċċa, tagħti l-frott tagħha. 5. Biss, dawn il-passi seħħew għax il-Partit Nazzjonalista kellu għad-dispożizzjoni tiegħu żewġ vantaġġi. L-ewwel, tul dan is-snin, il-maġġoranza tad-deputati fi ħdanu kienu u baqgħu bnedmin onesti, serji u lejali. Bnedmin li għarfu li l-preżenza u l-ħidma tagħhom ġewwa partit huwa determinanti biex jibdlu dak li hemm bżonn jinbidel. It-tieni, li żammejna ruħna mmexxija minn persuni li għandhom għal qalbhom li jissagrifikaw lilhom infushom. Jiddedikaw il-forzi sħaħ tagħhom biex nimxu lkoll 'il quddiem. Proprju minħabba f'dan kollu li l-Partit Nazzjonalista rnexxielu juri li huwa l-partit li bil-fatti jwettaq is-sewwa. 6. Kontra kull kurrent u kontra kull kumplikazzjoni, il-pajjiż baqa' għaddej. Il-leġislatura għandha quddiemha dan il-kuntrast ċar. Fuq naħa l-inkwiet ekonomiku li kisser lill-ġirien, il-kumplikazzjonijiet fl-intern tal-membri parlamentari li tilfu d-direzzjoni tagħhom u fuq in-naħa l-oħra l-fatt li l-pajjiż baqa' għaddej, javvanza fix-xogħol, fl-ekonomija u fil-ġustizzja soċjali. M'aħniex agħar milli konna, anzi avvanzajna ferm iktar milli seta' xi ħadd jimmaġina. Seħħ għax il-partit fil-Gvern mexxa b'attenzjoni, b'għaqal u bid-determinazzjoni neċessarja sabiex iwettaq is-sewwa. Ċert li meta naslu fl-aħħar ta' kollox, il-Partit Nazzjonalista ser jkun jista' jdur fuq il-poplu u jgħid li din kienet verament leġislatura ta' ħidma.
Leġislatura ta' ħidma